Nudistestrand vir KZN kry groen ligArgieffoto “Die raad het Dinsdag vergader en goedkeuring gegee dat ŉ gedeelte van die Mpenjati-strand noord van die strandmeer en Trafalgar-strand as ŉ nudiste-strand verklaar word,” het Simon Soboyisa, woordvoerder van die munisipaliteit, gesê. Die Suid-Afrikaanse Nasionale Nudistevereniging en die Kwazulu-Natalse Nudistevereniging het die aansoek gebring. Hulle het aangevoer dat ŉ nudistestrand die land se ekonomie sal baat en eiendomswaardes in die area ŉ hupstoot sal gee. Soboyisa het gesê die aansoek was ŉ toets vir die munisipaliteit se vasberadenheid om aan die Grondwet se bepalings teen onregverdige diskriminasie gehoor te gee. Die aansoek is deur talle mense teengestaan. Hulle het aangevoer dat ŉ nudistestrand kan lei tot ŉ toename in misdaad, losbandigheid sal bevorder en tot morele verval sal lei. Ander het aangevoer dat openbare naaktheid teen hulle kultuur en godsdiens is. Daar is bevind dat dit subjektiewe aannames is. Volgens Soboyisa het die nudistestrand die potensiaal om vir die munisipaliteit ŉ bemarkingsplatform te skep ten einde nasionale en internasionale toeriste te lok wat sal lei tot werkskepping en ekonomiese ontwikkeling. Die munisipaliteit en die aansoekers sal die departement van ekonomiese ontwikkeling en Ezemvelo KZN Wildlife nader om die nodige toestemming te kry vir naamborde en die konstruksie van ablusiegeriewe.